### Resumé

[adresse] amatørafdelings kunstgræsforening ansøger om en kommunal lånegaranti på 250.000 kr. til et vandingsanlæg på den nyanlagte kunstgræsbane, ca. 350 m2 plads til publikum på langsiden, plads til opbevaring af materiel og snerydning og nyt hegn. [adresse] amatørafdeling ønsker at optage et lån over minimum 5 år.

### Sagsfremstilling

[adresse] amatørafdelings kunstgræsforening har til formål at være med til at skabe gode rammer for foreningslivet i Vejle Kommune til glæde for borgerne i området/kommunen. Ved opløsning skal foreningens eventuelle overskud overdrages til Vejle Boldklub.

Vejle Kommune kan lovligt støtte Vejle Boldklubs amatørafdelings kunstgræsforening dels med hjemmel i folkeoplysningsloven og dels med hjemmel i kommunalfuldmagten. [adresse] amatørafdelings kunstgræsforening har hjemsted i [adresse] bygninger [adresse].

**Ansøgning**

[adresse] amatørafdelings kunstgræsforening har ansøgt Vejle Kommune om et kommunekreditlån på 250.000 kr. til renovering og forbedring af den eksisterende kunstgræsbane, som er 14-15 år gammel. Renoveringen omfatter etablering af et vandingsanlæg, udvidelse af pladsen på den ene langside med cirka 350 m² til tilskuere og opbevaring af materiel samt opsætning af nyt hegn. Derudover ønskes reparation af glas og udskiftning af sæder i spillerboksene.
Det samlede budget for projektet udgør 715.000 kr., hvoraf 250.000 kr. ønskes finansieret gennem et kommunekreditlån med en løbetid på minimum 5 år.

Budget:

* Vandingsanlæg: 375.000 kr.
* Fliser: 210.000 kr.
* Hegn: 90.000 kr.
* Spillerbokse (reparation af glas og nye sæder): 40.000 kr.
* Sneplov: 65.000 kr.
* Total: 780.000 kr. inkl. moms

**Retningslinjer for bevilling af kommunal lånegaranti**
Byrådet vedtog den 6. oktober 2021 reviderede retningslinjer for lånegarantier til foreninger. I henhold til retningslinjerne kan der - for at understøtte initiativer og aktiviteter, der medvirker til stærke og levende lokalsamfund eller sikrer sammenhængskraft i kommunen - i særlige tilfælde ydes kommunal økonomisk støtte. Kommunal økonomisk støtte skal ske sammen med et lokalt økonomisk engagement, og skal fokusere på det frivillige engagement som grundlag for foreningsaktiviteter og skal udgøre en mindre del af det økonomiske grundlag. Konkret kan der ydes lånegarantier og lignende til foreninger og foreningsaktiviteter op til 1 mio. kr., dog maksimalt 30 % af projektets samlede budget. Der er samtidig fastlagt en ramme for de samlede lånegarantier i Vejle Kommune på i alt 45 mio. kr. Ved en behandling af ansøgninger om lånegarantier skal der anlægges en konkret vurdering af:

1. Lovligheden
2. Opfyldelse af ovennævnte retningslinjer
3. Overholdelse af kommunens samlede ramme for garantier og
4. Risikoen i forhold til kommunens økonomiske engagement

Såfremt forvaltningens vurdering af nævnte forhold falder positivt ud, fremsendes sagen gennem Økonomiudvalget til Byrådets behandling.

**Forvaltningens vurdering**

I henhold til [adresse] amatørafdelings kunstgræsforenings vedtægter (vedlagt som bilag) skal foreningens formue, ved en opløsning af foreningen, overdrages til Vejle Boldklub. Hvis Vejle Kommune lovligt skal kunne støtte kunstgræsforeningen kræver det således, at kommunen både kan støtte kunstgræsforeningen men også den forening som en eventuel formue overdrages til ved opløsning, altså Vejle Boldklub. På den måde er der styr på pengestrømmen i forhold til det kommunale tilskud.

Af Vejle Boldklubs vedtægter fremgår det blandt andet under formålsbestemmelsen, at klubben er berettiget til at drive kiosk- og restaurationsvirksomhed. Kiosk- og restaurantionsvirksomhed er ikke en lovlig kommunal opgave, hvorfor kommunen ikke ville kunne støtte sådan en aktivitet.

Hvis kommunen lovligt skal kunne støtte Vejle Boldklubs amatørafdelings kunstgræsforening med en kommunal lånegaranti kræver det således at foreningen enten ændrer deres vedtægter, således at en formue ved opløsning af foreningen tilfalder lovlige kommunale formål (eksempelvis idrætslige formål) eller at Vejle Boldklub ændrer deres vedtægter, således at klubben ikke har som formål at drive kiosk- og restaurationsvirksomhed, men udelukkende har et idrætsligt formål.

Retningslinjerne er opfyldte for så vidt angår, at projektet understøtter idrætslige aktiviteter for borgere i Vejle Kommune, ved at skabe gode rammer for fodboldklubbens medlemmer. Den ansøgte lånegaranti på 250.000 kr. overstiger 30% af projektets samlede budget, og derved er retningslinjerne for den del ikke opfyldte. Forvaltningen anbefaler derfor, at der ydes en lånegaranti der følger de politisk vedtagne retningslinjer (234.000 kr. inkl. moms), under forudsætning af, at der sker vedtægtsændringer, som beskrevet ovenfor.

### Økonomi

Centralt Budget har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og Byrådet.

### Historik

#### Kultur- og Sundhedsdirektøren indstiller, den 19. november 2024, punkt 139:

at Vejle Boldklubs Amatørafdelings kunstgræsforening bevilges en kommunal lånegaranti på 234.000 kr. inkl. moms, og

at bevillingen betinges af, at Vejle Boldklubs Amatørafdeling tilretter sine vedtægter som beskrevet i sagen.

#### Beslutning fra Kultur- og Idrætsudvalget, den 19. november 2024, punkt 139:

Anbefales.

#### Beslutning fra Økonomiudvalget, den 2. december 2024, punkt 301:

Anbefales.

### Beslutning

Godkendt.

Bertil Schou deltog ikke i sagens behandling.